Vulstasie, toerismesentrum loop deur onder rowersArgieffoto bloot ter illustrasie. (Foto: Tania Heyns/Maroela Media) Die polisie is op die spoor van 20 gewapende rowers wat Dinsdag ŉ vulstasie en ŉ toerismesentrum op Graskop in Mpumalanga beroof het. Die gebied waar dié twee besighede geleë is, word beskou as ŉ gewilde toerismebestemming in die provinsie. Volgens brig. Selvy Mohlala, polisiewoordvoerder, het die groep verdagtes met klapmusse en vuurwapens net na middernag op die vulstasie toegeslaan. “Die verdagtes het personeel met vuurwapens aangehou en met kabelbinders vasgebind,” sê Mohlala. “Die kassier wat ook as gyselaar aangehou is, is na bewering beveel om die verdagtes te wys waar die inloopkluis is. Hulle het daarna plofstof gebruik om die kluis mee oop te blaas en toe met ŉ onbekende bedrag kontant op die vlug geslaan.” Die verdagtes is daarna na ŉ toerismesentrum wat ŉ paar meter van die vulstasie geleë is. “Volgens berigte het die verdagtes die sekuriteitsbeampte ook met vuurwapens aangehou en met kabelbinders vasgebind.” Die verdagtes het toe die alarmstelsel gedeaktiveer voordat hulle toegang tot die gebou verkry en ŉ kluis met plofstof oopgeblaas het. Hulle het daar ook met ŉ onbekende bedrag kontant gevlug.” Die polisie doen ŉ beroep op die publiek om op die uitkyk te wees vir die verdagtes en die Stop Misdaadnommer by 08600 10111 te skakel met enige inligting. Lt.genl. Semakaleng Daphney Manamela, provinsiale polisiekommissaris, het onderneem dat die polisie onverpoosd sal werk om die verdagtes spoedig vas te trek.